חזי לוי

יחזקאל "חזי" לוי (נולד ב-31 באוקטובר 1955) הוא פרופסור ישראלי לרפואה ומומחה לכירורגיה, המכהן כמנכ"ל בית החולים ברזילי. בעבר כיהן כמנכ"ל משרד הבריאות. קודם לכן שירת בצה"ל כקצין רפואה ראשי בדרגת תת-אלוף. לוי נולד להורים ילידי עיראק. בנעוריו למד בתיכון האזורי רמלה-לוד על שם זאב ביסטריצקי. למד רפואה באוניברסיטה העברית במסגרת העתודה האקדמית. תוך כדי לימודיו עבר קורס חובשים ושירת כחובש במלחמת יום הכיפורים. לאחר שסיים את לימודי הרפואה יצא לקורס קציני רפואה בצה"ל ובהמשך שובץ כרופא צבאי בגדוד 931 של הנח"ל אשר פעל תחת פיקוד עוצבת חירם. לוי השתתף בין היתר במלחמת לבנון הראשונה, במהלכה טיפל בפצועי הפצצת כוחות חטיבה 943 - תקרית אש כוחותינו בה הפציצו מטוסי חיל האוויר שיירה ישראלית הכוללת כוחות מגדוד 931 וכוח שריון. לוי השתתף במהלך שירותו במשלחות רפואיות לסיוע הומניטרי של צה"ל שהגיעו אל זאיר, קניה, מקדוניה וטורקיה. את התמחותו עשה בכירורגיה כללית, הקים את פלוגת הרפואה של חטיבת הנח"ל החדשה. שימש קצין רפואה של עוצבת הגליל, סגן ומפקד רפואה של פיקוד הצפון. במסגרת תפקידו זה היה לוי חבר בשנת 1997 בוועדת חקירה לבדיקת אסון השריפה בוואדי סלוקי, בו נהרגו חמישה מלוחמי חטיבת גולני ונפצעו חמישה נוספים. בהמשך כיהן כסגן קרפ"ר. במהלך שירותו השתתף במשלחת הרפואית לרואנדה ועמד בראש המשלחת לקוסובו. בין 2003 ל-2007 כיהן כקצין רפואה ראשי. האירועים הבולטים שהתרחשו במהלך כהונתו זו הם ההתנתקות מרצועת עזה ומלחמת לבנון השנייה. במסגרת זו היה אחראי על בנייה מחדש של משק הציוד הרפואי בצה"ל. לאחר שחרורו מצה"ל מונה בדצמבר 2007 לסמנכ"ל בכיר וראש מינהל רפואה במשרד הבריאות. כיהן בתפקיד זה עד 2012, עת מונה למנהל בית החולים ברזילי. בתפקידו כמנהל בית החולים ברזילי, ניהל את פרויקט מיגון בית החולים ובו הקמת חדר מיון, בית חולים קרקעי וחדרי ניתוח הממוגנים של ברזילי הנחשבים כיום לאחד הממוגנים והטכנולוגיים ביותר בעולם. החשב הכללי, רוני חזקיהו, פרסם דו"ח ביקורת ובו טענות חמורות על התנהלות בית החולים בניהולו של לוי. בשנת 2018 הוענק לו אות מפעל חיים מטעם שר הבריאות לעוסקים במקצועות הבריאות. במאי 2020, בחר בו שר הבריאות יולי אדלשטיין כמנכ"ל משרד הבריאות, לאחר התפטרותו של משה בר סימן טוב והוא נכנס לתפקידו ב-14 ביוני. מיד עם כניסתו לתפקידו נדרש להמשיך בהתמודדות המשרד עם מגפת הקורונה. ב-27 ביוני 2021 הודיע לוי לשר הבריאות, ניצן הורוביץ, על סיום תפקידו. ב-11 ביולי 2021, סיים רשמית את תפקידו כמנכ"ל משרד הבריאות עם מינויו של נחמן אש לתפקיד וחזר לתפקידו כמנהל בית החולים ברזילי. חזי לוי הוא בוגר תוכנית המנהיגות הבכירה של קרן וקסנר. לוי נשוי לרבקה ואב לשלושה ילדים. מדיה וקבצים בנושא חזי לוי בוויקישיתוף חזי לוי באתר חיל הרפואה יונתן אוריך, ריאיון עם ד"ר חזי לוי, 'ביקור רופא'(הקישור אינו פעיל), באתר צה"ל מור שמעוני‏, "מגיע לנו יותר, כי החיים קשים יותר": מנהלי בתי חולים בפריפריה מדברים, באתר וואלה, 9 באפריל 2015 ליאת רון, ‏"מקבלים את אפס קצה קצהו של הנדרש לקיום בית החולים", באתר גלובס, 22 באפריל 2017 חזי לוי: הזכות לממש מעורבות ביטחונית, קריירה רפואית ותפיסת עולם חברתית, "צוות שלנו" (ביטאון "צוות"), גיליון מספר 131, ספטמבר 2021, עמודים 7–9, 25 שרית רוזנבלום, כיפת ברזילי, באתר "ידיעות אחרונות", 18 בינואר 2018 יאיר קראוס, ‏"בנט מוזמן לשבת איתי, לא להקים גוף מקביל", בעיתון מקור ראשון, 10 ביולי 2020 שרית רוזנבלום, פרופ' חזי לוי, אנחנו בגל רביעי? "אנחנו ללא ספק בהתפרצות והסימנים מדאיגים, אני מקווה שאנחנו עושים הכל כדי שלא יהיה גל של ממש", באתר "ידיעות אחרונות", 3 ביולי 2021 בת-חן אפשטיין אליאס, מנכ"ל משרד הבריאות לשעבר חזי לוי: "הייתי בתנופת עשייה, אבל נכנס שר חדש ובחר להחליף. עזבתי בסיפוק ובצער", באתר ישראל היום, 23 בדצמבר 2021 עמרי אסנהיים, אש צולבת, מעריב, כפי שהועלה באתר פרש. מירב ארלוזורוב ורוני לינדר, "התנהלות מופקרת": הדו"ח החמור שבו מככב חזי לוי, מנכ"ל משרד הבריאות החדש, באתר TheMarker‏, 29 במאי 2020 הודעת השר בטוויטר יואב אבן, ‏פרסום ראשון: מנכ"ל משרד הבריאות פרופ' חזי לוי התפטר מתפקידו, באתר ‏מאקו‏, 27 ביוני 2021